Der er tale om endnu et isdøgn i det nordjyske mandag.

Mandag byder nordjyderne på lidt mere frost og kulde, hvor temperaturen vil ligge mellem 3 og 5 graders frost. Derfor kommer Sebastian Pelt fra TV2 Vejret også med en klar opfordring til nordjyderne i morgentrafikken. - Skal man på arbejde, er det en god ide at tage bilen, ellers skal man altså have godt med tøj på, hvis man skal ud på cyklen, fortæller Sebastian Pelt. 10 år siden sidst Det bliver lidt lunere i dagens løb, men frosten er altså kommet for at blive. -  Ligesom søndag kommer vi til at opleve endnu et isdøgn, hvor temperaturen altså ikke kommer over frysepunktet, fortæller Sebastian Pelt. Dagen byder på en temperatur på højest 2 graders frost. Dog vil der nogle steder være en temperatur på højest 3 graders frost som det varmeste. - Vi skal generelt ti år tilbage for at finde så kold en indledning på den første vintermåned, som er december, forklarer Sebastian Pelt. Men selvom det er en kold dag, der venter forude, så vil der være mulighed for lidt sol. Dog vil vinden friske op, hvilket får det til at føles endnu koldere. Derudover venter der endnu en kold nat til tirsdag.